Imtella' Novembru 27, 2020 - Aġġornata 27 Ta' Novembru, 2020 6:08pm Fl-aġġornament mediku tal-Covid 19, illum minn 3,049 swab tests, ġew irreġistrati 96 każ ġdid, fiequ 132 persuna, u ġew ikkonfermati 4 mwiet ġodda. It-total ta' każi attivi huwa ta' 2,076, 75 minnhom f'Għawdex. Is-Supretendent tas-Saħħa Pubblika, il-Professur Charmaine Gauci qalet li fl-isptarijiet hemm rikoverati 194 pazjent, 20 persuna fit-taqsima tal-kura intensiva fl-isptar Mater Dei, li ħamsa minnhom fiequ mill-virus, 10 fit-taqsima tal-kontroll għall-infezzjonijiet, 38 pazjent fi swali oħra f'Mater Dei, 22 fl-isptar Boffa, 18 fl-isptar St Thomas, 9 f'Karen Grech, 71 fl-isptar is-Sammaritan it-tajjeb, u 6 fl-isptar t'Għawdex, b'wieħed minnhom fit-taqsima tal-kura intensiva. Spjegat kif tlett anzjani rġiel mietu llum fl-età ta' bejn 72 u 81 sena fl-isptar Mater Dei, filwaqt li ilbieraħ mietet anzjana ta' 85 sena, ukoll fl-isptar Mater Dei, biex issa l-ammont ta' mwiet tela' għal 132 persuna. Il-Professur Gauci appellat biex għall-Milied, il-familji ma jmorrux fid-djar ta' xulxin, għax ikompli jżid ir-riskju tat-tixrid tal-virus. Qalet li bħalissa hawn 'il fuq minn 4,000 persuna li qegħdin fi kwarantina. Is-Supretendent tas-Saħħa Pubblika, il-Professur Charmaine Gauci qalet li l-akbar numru ta' infezzjonijiet baqa' ġej minn kuntatt bejn membri tal-istess familja fid-djar, li fl-aħħar ġimgħa ammonta għal 140 każ, 52 minn fuq il-postijiet tax-xogħol u 6 każijiet minn laqgħat soċali. Mistoqsija minn TVM dwar x'miżuri jridu jsegwu l-familji għall-jiem festivi tal-Milied, il-Professur Gauci għamlet enfasi biex ma jsirx taħlit fil-familji. "Il-parir hu ċar li għandna nillimitaw il-kuntatti man-nies li jgħixu fl-istess dar, għax jekk tistieden nies barra d-dar tiegħek se żżid ir-riskju li jkollu Covid u jiġi trażmess, inti ma tużax maskri allura r-riskju huwa ħafna iktar, ngawdu l-Milied, pero nevitaw ikollna xi traġedji ta' nies li jkunu esposti għal riskju bla bżonn". Il-Professur Gauci qalet li fl-aħħar sebat ijiem, il-maġġoranza tal-każijiet kienu ta' dawk fl-età ta' bejn 25 u 44 sena. Spjegat kif hemm sebat idjar tal-anzjani li għandhom pazjenti bil-Covid, iżda qalet li s-sitwazzjoni qegħda taħt kontroll, hekk kif baqa' għaddej b'mod intensiv l-ittestjar kemm tar-residenti u anki tal-istaff. Is-Supretendent tas-Saħħa Pubblika qalet li Malta tinsab fit-18-il post fir-rata ta' mwiet mqabbla mal-pajjiżi Ewropej u sostniet li ħafna mill-imwiet qed ikunu f'irġiel ta' bejn 75 u 84 sena. Għalhekk appellat biex l-anzjani ma joħorġux ħlief għal bżonn u ma jmorrux fejn ikun hemm in-nies. F'dak li huwa rapid testing, il-Professur Gauci qalet li fl-aħħar ġimgħa fl-ajruport internazzjonali ta' Malta saru 110 test, li minnhom instabu 5 każijiet pożittivi, ta' nies ġejjin mill-Awstrija, Ġermanja u l-Italja. Dwar spezzjonijiet u multi, il-Professur Gauci qalet li minn Marzu lil hawn mill-uffiċjali tas-saħħa ambjentali saru 7,544 spezzjoni, u ngħataw 206 ċitazzjoni fuq dawk li suppost kienu kwarantina għax kienu f'kuntatt ma' xi ħadd infettat, u 56 ċitazzjoni għal dawk li ħarġu meta kienu pożittivi. 115-il ċitazzjoni ngħataw lil dawk li kisru miżuri ta' mitigazzjoni, u 164 multa lil dawk li kisru l-miżura tal-ilbies tal-maskra obbligatorja. Ingħataw 'il fuq minn 42 ċitazzjoni lil stabbilimenti li kisru l-miżuri. Qalet li dawn il-multi ma jinkludux dawk li jsiru mill-Pulizija, mil-Lesa, minn Transport Malta u mill-Awtorità tat-Turiżmu.